Medarbejderne i JYSKs afdeling på Loftbrovej i Nørresundby har i år langet varer over disken i et imponerende tempo. Så imponerende at koncernen nu har valgt at belønne hver medarbejder med en bonus på 80.000 kroner. -  Det var med kæmpe ja-hat, og så begyndte man at tænke på, hvor man kan rejse hen. Men det kan man jo ikke lige nu, men så kan man jo tænke på, hvad man så kan bruge pengene til, siger butikschef Kasper Rasmussen. Regnskabsåret 2019/2020 har budt på en rekordomsætning for JYSK-kæden. Og derfor får alle danske medarbejdere hos JYSK gennemsnitligt en bonus på 31.000 kroner. I Nørresundby er det beløb altså langt højere, da de rent omsætningsmæssigt kun er overgået af én anden butik. - Langt henad vejen er det en følelse af stolthed, for vi har haft mange medarbejderne, der har knoklet hårdt og opnået succes sammen. Det er kæmpestort og den højeste bonus, jeg har prøvet i min karriere, siger butikschef Kasper Rasmussen. Hele butikken rundt er medarbejderne stolte over den enorme bonus. Det gælder bestemt også på lageret. - Det er ikke noget, vi oplever hver dag, så det er et stort år. Jeg tror, vi er gode til salget og til at have de rigtige varer på lageret i forhold til vores tilbudsaviser hele tiden, siger Kristian Grønning, der er lageransvarlig, hos JYSK i Nørresundby. Hvad skal der til, for I bliver de allerbedste? - Det er bare at fortsætte den stil, vi har lagt, siger butikschef Kasper Rasmussen med selvtillid i stemmen. Den nordjyske JYSK-butik, hvor medarbejderne får næsthøjest bonus, er i Vilsund. Her kan medarbejderne se frem til 53.000 kroner. Mød medarbejderne i JYSK i Nørresundby - og hør om reaktionen på deres bonus:

Referat:
Efter et regnskabsår med rekordomsætning udbetaler JYSK i Nørresundby en bonus på 80.000 kroner til hver eneste medarbejder.